Document ID: 32007D0669

ODLOČBA KOMISIJE
z dne 15. oktobra 2007
o načelnem priznavanju popolnosti dokumentacije, predložene v podroben pregled zaradi možne vključitve aktivnih snovi Adoxophyes orana granulovirus, amisulbrom, emamectin, pyridalil in Spodoptera littoralis nucleopolyhedrovirus v Prilogo I k Direktivi Sveta 91/414/EGS
(notificirano pod dokumentarno številko C(2007) 4647)
(Besedilo velja za EGP)
(2007/669/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet (1) in zlasti člena 6(3) Direktive,
ob upoštevanju naslednjega:
(1)
Direktiva 91/414/EGS predvideva oblikovanje seznama aktivnih snovi v Skupnosti, registriranih za uporabo v fitofarmacevtskih sredstvih.
(2)
Družba Andermatt Biocontrol GmbH je 29. novembra 2004 organom Nemčije predložila dokumentacijo za aktivno snov Adoxophyes orana granulovirus z zahtevkom za vključitev zadevne snovi v Prilogo I k Direktivi 91/414/EGS. Družba Nissan Chemical Europe S.A.R.L. je 24. marca 2006 organom Združenega kraljestva predložila dokumentacijo za amisulbrom z zahtevkom za vključitev zadevne snovi v Prilogo I k Direktivi 91/414/EGS. Družba Syngenta Ltd. je 23. junija 2006 organom Nizozemske predložila dokumentacijo za emamectin z zahtevkom za vključitev zadevne snovi v Prilogo I k Direktivi 91/414/EGS. Družba Sumitomo Chemical Agro Europe SAS je 28. marca 2006 organom Nizozemske predložila dokumentacijo za pyridalil z zahtevkom za vključitev zadevne snovi v Prilogo I k Direktivi 91/414/EGS. Družba Andermatt Biocontrol GmbH je 2. januarja 2007 organom Estonije predložila dokumentacijo za aktivno snov Spodoptera littoralis nucleopolyhedrovirus z zahtevkom za vključitev zadevne snovi v Prilogo I k Direktivi 91/414/EGS.
(3)
Organi Nemčije, Združenega kraljestva, Nizozemske in Estonije so Komisiji sporočili, da po predhodni preučitvi dokumentacije za zadevne aktivne snovi kaže, da ta ustreza zahtevam po podatkih in informacijah iz Priloge II k Direktivi 91/414/EGS. Kaže tudi, da predložena dokumentacija ustreza zahtevam po podatkih in informacijah iz Priloge III k Direktivi 91/414/EGS za eno fitofarmacevtsko sredstvo, ki vsebuje zadevno aktivno snov. Vlagatelji so v skladu s členom 6(2) Direktive 91/414/EGS dokumentacijo naknadno poslali Komisiji in drugim državam članicam, predložena pa je bila tudi Stalnemu odboru za prehranjevalno verigo in zdravje živali.
(4)
S to odločbo se na ravni Skupnosti uradno potrdi, da dokumentacija načeloma ustreza zahtevam po podatkih in informacijah iz Priloge II in da za najmanj eno fitofarmacevtsko sredstvo, ki vsebuje zadevno aktivno snov, ustreza zahtevam iz Priloge III k Direktivi 91/414/EGS.
(5)
Ta odločba ne posega v pravico Komisije, da za razjasnitev nekaterih točk v dokumentaciji od vlagatelja zahteva predložitev dodatnih podatkov ali informacij.
(6)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Brez poseganja v člen 6(4) Direktive 91/414/EGS dokumentacija o aktivnih snoveh, opredeljenih v Prilogi k tej odločbi, predložena Komisiji in državam članicam zaradi vključitve teh snovi v Prilogo I k navedeni direktivi, načeloma ustreza zahtevam po podatkih in informacijah iz Priloge II k navedeni direktivi.
Dokumentacija ustreza tudi zahtevam po podatkih in informacijah iz Priloge III k navedeni direktivi v zvezi z enim fitofarmacevtskim sredstvom, ki vsebuje aktivno snov, ob upoštevanju predlaganih načinov uporabe.
Člen 2
Države članice poročevalke opravijo podroben pregled dokumentacije iz člena 1 ter čim prej in najpozneje v enem letu od dneva objave te odločbe v Uradnem listu Evropske unije poročajo Komisiji o ugotovitvah svojega pregleda in hkrati predložijo priporočilo o vključitvi ali nevključitvi aktivnih snovi iz člena 1 v Prilogo I k Direktivi 91/414/EGS ter o morebitnih pogojih za vključitev.
Člen 3
Ta odločba je naslovljena na države članice.
V Bruslju, 15. oktobra 2007

Labels: 0
3
20
6